**НАЦРТ**

**ЗАКОН**

**О ДОПУНАМА ЗАКОНА О ПЕЧАТУ ДРЖАВНИХ И ДРУГИХ ОРГАНА**

Члан 1.

У Закону о печату државних и других органа („Службени гласник РС“, број 101 /07) у члану 1. став 1. после речи „намена,“ додаје се реч „ форма,“.

Члан 2.

После члана 2, додаје се наслов изнад члана и нови члан 2а, који гласи:

"Форма печата

Члан 2a.

Печат се користи у електронској форми и у форми отиска на папирном документу.

Органи и имаоци јавних овлашћења користе квалификовани електронски печат када обављају послове управе употребом информационо-комуникационих технологија.

Печат из става 2. овог члана има спољни приказ прописан овим законом.“

Члан 3.

 У члану 3. после става 3. додају се нови ставови 4. и 5. који гласе:

„ Квалификовани сертификат за електронски печат, поред података из ст.1-3. овог члана, осим грба који се налази само у његовом спољном приказу, садржи и друге податке у складу са прописима којима се уређују услуге од поверења.

Веза између података за валидацију електронског печата и идентитета печатиоца садржана је у електронској потврди, односно квалификованом сертификату за електронски печат.“

Члан 4.

 У наслову изнад члана 5. после речи „печата“ додају се речи „у форми отиска“.

Члан 5.

 У наслову изнад члана 6. после речи „печата“ додају се речи „у форми отиска“.

Члан 6.

После члана 6, додаје се наслов изнад члана и нови члан 6а, који гласи:

„Облик, величина и начин исписивања текста у спољном приказу квалификованог електронског печата

Члан 6a.

Текст у спољном приказу квалификованог електронског печата исписује се у правоугаоном пољу најмање ширине 30 милиметара и висине 20 милиметара.

Са леве стране приказује се грб, а десно од грба исписује се садржина печата из члана 3. овог закона по левој маргини.

Садржина печата из става 2. овог члана исписује се тако што се у првом реду исписује назив Републике Србије.

У спољном приказу печата органа чије је седиште на територији аутономне покрајине, назив аутономне покрајине исписује се у првом следећем реду испод назива Републике Србије.

У следећем реду исписује се назив органа.

Назив органа управе у саставу министарства исписује се у следећем реду, а у наредном седиште органа, односно органа управе у саставу министарства.

Ако је организациона јединица у државном и другом органу законом овлашћена да одлучује у управном поступку или у другим појединачним стварима, у следећем реду исписује се назив и седиште те јединице.

У случају када се, у складу са овим законом, текст печата органа исписује и на језику и писму националних мањина, текст квалификованог печата исписује се и на језику и писму националних мањина, у наставку текста печата на српском језику ћириличког писма.

У дну текста спољног приказа електронског печата исписује се датум печатирања.“

Члан 7.

У члану 7. став 1. после речи „бојом“ брише се запета и додају се речи „и најмање један спољни приказ квалификованог електронског печата,“.

У ставу 2. после речи „примерак“ додају се речи „печата за отисак“, а после речи „органа“ брише се тачка, додаје запета и речи „док сваки издати квалификовани електронски печат има јединствен серијски број који је садржан у квалификованом сертификату за електронски печат.“

Члан 8.

 У наслову изнад члана 8. после речи „печат“ додају се речи „у форми отиска“.

Члан 9.

У члану 9. став 1. после речи „печат“ додају се речи „у форми отиска“.

После става 1. додају се ст. 2. и 3. који гласе:

„Квалификовани електронски печат и квалификовани електронски печат на даљину се чувају и њима се рукује у складу са прописима у области услуга.

 Квалификованим електронским печатом може се руковати и ван службених просторија када треба извршити службене радње ван тих просторија.“

Досадашњи ст. 2. и 3. постају ст. 4. и 5.

Члан 10.

У члану 13. после става 1. додаје се став 2. који гласи:

„ Квалификовани електронски печат се ставља ван употребе и мора се уништити у случају наступања разлога из става 1. овог члана, као и у случају престанка важења или опозива квалификованог електронског сертификата за електронски печат у складу са прописима којима се уређују услуге од поверења.“

Досадашњи став 2. постаје став 3.

Члан 11.

У члану 14. после става 1. додаје се став 2. који гласи:

„Нестало или изгубљено средство за креирање квалификованог електронског печата пријављује се без одлагања и пружаоцу услуга издавања квалификованог сертификата за електронски печат, који је дужан да квалификовани електронски печат опозове у складу са законом којим се уређују услуге од поверења.“

Досадашњи ст. 2, 3, 4 и 5 постају ст. 3, 4, 5 и 6.

У досадашњем ставу 4, који постаје став 5, после речи „губитка“ брише се тачка, додаје се запета и речи „односно нестанка или губитка квалификованог електронског сертификата за електронски печат.“

Члан 12.

У члану 15. после ст. 1 и 2 додаје се став 3. који гласи:

„У случају несталог или изгубљеног квалификованог електронског печата, издаје се нови квалификовани електронски печат на основу сагласности министарства, а у складу са прописима којима се уређују услуге од поверења.“

Члан 13.

У члану 16. став 1. после речи „печат“ додају се речи „у форми отиска“.

 После става 1. додаје се став 2. који гласи:

„Квалификовани електронски печат издаје пружалац услуге издавања квалификованог електронског сертификата за електронски печат, у складу са прописима којима се уређују услуге од поверења.“

Досадашњи ст. 2 и 3 постају ст. 3 и 4.

У досадашњем ставу 2, који постаје став 3, после речи „печата“ додају се речи „у форми отиска“.

Члан 14.

У члану 18. после речи „отисак“ додаје се запета и речи „односно спољни приказ“ а после речи „примерака печата,“ додају се речи „односно јединственом серијском броју који је садржан у квалификованом сертификату за електронски печат“.

Члан 15.

У члану 19. после речи „евиденцију“ додају се речи „у електронском облику“, после речи „изгубљеним“ додаје се запета и речи „истеклим и повученим“ а после речи „отисак“ додаје се запета и речи „односно спољни приказ“.

Члан 16.

У члану 20. став 1. после речи „печаторезница“ брише се запета и додају речи „и пружаоца услуге издавања квалификованих сертификата за електронски печат,“.

Члан 17.

После члана 21. додаје се нови члан 21а, који гласи:

„Члан 21а

Надзор над радом пружалаца услуге издавања квалификованих сертификата за електронски печат врши надлежни орган у складу са прописима којима се уређује електронски документ.“

Члан 18.

Овај закон ступа на снагу осмог дана од дана објављивања у „Службеном гласнику Републике Србије“.

**О б р а з л о ж е њ е**

 **I. Уставни основ за доношење закона**

 Уставни основ за доношење Закона о допуни Закона о печату државних и других органа садржан је у члану 97. став 1. тачка 16. Устава Републике Србије, којим се утврђује да Република Србија уређује и обезбеђује, између осталог, организацију, надлежност и рад републичких органа.

 **II. Разлози за доношење закона**

 Република Србија ће доношењем Закона о допунама Закона о печату државних и других органа уредити  намену, садржину, изглед и употребу квалификованог електронског печата, када у вршењу послова из свог делокруга државни и други органи ( Народна скупштина, председник Републике, Влада, органи државне управе, Заштитник грађана, Војска Србије, судови, јавна тужилаштва, Уставни суд, Републичко јавно правобранилаштво, службе Народне скупштине, председника Републике, Владе, Уставног суда и службе органа чије чланове бира Народна скупштина, органи аутономних покрајина и јединица локалне самоуправе) и имаоци јавних овлашћења ( јавне агенције, јавна предузећа, привредна друштва, установе, организације и појединци када врше поједина јавна овлашћења која су им поверена законом), размењују документарни материјал, који је припремљен или настаје у раду ових органа електронским путем, и тако допринети успостављању правног оквира за развој електронског пословања.

 У међувремену је донет Закон о електронској управи који је један од стубова функционисања електронске управе чији је циљ да се олакша електронска комуникација грађана, правних лица и невладиних организација са органом управе, као и између органа управе.

 Закон о електронском документу, електронској идентификацији и услугама од поверења у електронском пословању уредио је услуге од поверења у области електронског потписа, електронског печата, електронског временског жига, електронске доставе, аутентикације веб сајтова и електронског чувања докумената.

Влада је у марту 2020. године донела Уредбу о канцеларијском пословању органа државне управе и чланом 11. Уредбе предвидела електронску размену документарног материјала овереног квалификованим електронским печатом, односно квалификованим електронским потписом, преко Сервисне магистрале органа или налога електронске поште.

Због свега напред наведеног припремљен је Закон о допунама Закона о печату државних и других органа ради усклађене примене свих наведених закона и Уредбе и доприноса уједначеном развоју и примени електронске управе.

 **III. Објашњење појединачних решења**

Чланом 1. овог закона уводи се појам форма печата, да би се разликовала електронска форма печата од отиска печата на папирном документу.

 Чланом 2. овог закона одређена је форма печата .

 Чланом 3. став 4. овог закона одређено је да квалификовани сертификат за електронски печат, поред података из ст.1-3. овог члана, осим грба који се налази само у његовом спољном приказу, садржи и друге податке у складу са прописима којима се уређују услуге од поверења.

 Ставом 5. истог члана одређено је да веза између података за валидацију електронског печата и идентитета печатиоца садржана је у електронској потврди, односно квалификованом сертификату за електронски печат.

 Чланом 4. овог закона прецизирано је да се овај члан односи на начин исписивања садржине печата који је у форми отиска.

 Чланом 5. овог закона прецизирано је да се облик и величина печата односи на печат у форми отиска.

 Чланом 6. овог закона уређен је облик, величина и начин исписивања текста у спољном приказу квалификованог електронског печата.

 Чланом 7. ст. 1. и 2. овог закона одређен је број квалификованих електронских печата које органи могу да имају.

 Чланом 8. овог закона прецизирано је да се садржина и изглед малог печата односи на мали печат у форми отиска.

 Чланом 9. став 1. овог закона прецизирано је да се чување и руковање печатом односи на печат у форми отиска.

 Ставом 2. и 3. истог члана одређено је чување и руковање квалификованим електронским печатом.

 Члан 10. став. 2. овог закона утврђено је када се квалификовани електронски печат ставља ван употребе.

 Чланом 11. став 2. овог закона  прописан је поступак опозива квалификованог електронског печата.

 Ставом 5. истог члана прописано је када се квалификовани електронски печат сматра неважећим.

 Чланом 12. став 3. овог закона дефинише се издавање новог квалификованог печата.

 Чланом 13. став 1. овог закона прецизирано је да печат у форми отиска израђује овлашћени привредни субјект.

 Ставом 2. истог члана прецизирано је који орган издаје квалификовани електронски печат.

 Ставом 3. истог члана прописано је да овлашћење за израду печата у форми отиска издаје министарство надлежно за унутрашље послове.

 Чланом 14. овог закона уређено је достављање података о квалификованом електронском печату.

 Чланом 15. овог закона прописана је вођење евиденције о квалификованом електронском печату.

 Чланом 16. став 1. овог закона предвиђен је надзор над пружаоцима услуге издавања квалификованог сертификата за електронски печат.

 Чланом 17. овог закона прописано је да надзор над радом пружаоца услуге издавања квалификованог сертификата за електронски печат врши надлежни орган у складу са прописима којима се уређује електронски документ.

**IV. Финансијска средства потребна за спровођење закона**

За спровођење овог закона није потребно обезбедити средства у буџету Републике Србије.

**ПРЕГЛЕД ОДРЕДАБА ЗАКОНА О ПЕЧАТУ ДРЖАВНИХ И ДРУГИХ ОРГАНА КОЈЕ СЕ ДОПУЊУЈУ**

Члан 1.

Садржина закона

Члан 1.

Овим законом уређују се намена, ФОРМА, садржина, изглед и употреба печата које у вршењу послова из свог делокруга користе Народна скупштина, председник Републике, Влада, органи државне управе, Заштитник грађана, Војска Србије, судови, јавна тужилаштва, Уставни суд, Републичко јавно правобранилаштво, службе Народне скупштине, председника Републике, Владе, Уставног суда и службе органа чије чланове бира Народна скупштина, органи аутономних покрајина и јединица локалне самоуправе (у даљем тексту: државни и други органи), као и печата које користе јавне агенције, јавна предузећа, привредна друштва, установе, организације и појединци када врше поједина јавна овлашћења која су им поверена законом (у даљем тексту: имаоци јавних овлашћења).

Садржину, изглед и употребу печата јединица и установа Војске Србије утврђује министар одбране.

Члан 2.

ФОРМА ПЕЧАТА

ЧЛАН 2A.

ПЕЧАТ СЕ КОРИСТИ У ЕЛЕКТРОНСКОЈ ФОРМИ И У ФОРМИ ОТИСКА НА ПАПИРНОМ ДОКУМЕНТУ.

ОРГАНИ И ИМАОЦИ ЈАВНИХ ОВЛАШЋЕЊА КОРИСТЕ КВАЛИФИКОВАНИ ЕЛЕКТРОНСКИ ПЕЧАТ КАДА ОБАВЉАЈУ ПОСЛОВЕ УПРАВЕ УПОТРЕБОМ ИНФОРМАЦИОНО-КОМУНИКАЦИОНИХ ТЕХНОЛОГИЈА.

ПЕЧАТ ИЗ СТАВА 2. ОВОГ ЧЛАНА ИМА СПОЉНИ ПРИКАЗ ПРОПИСАН ОВИМ ЗАКОНОМ.

Члан 3.

Садржина печата

Члан 3.

Печат садржи назив и грб Републике Србије, назив односно име и седиште државног и другог органа или имаоца јавног овлашћења.

Печат садржи и назив органа управе у саставу министарства, а може да садржи и назив и седиште организационе јединице у државном и другом органу ако је та јединица законом овлашћена да одлучује у управном поступку или у другим појединачним стварима.

Печат који употребљава дипломатско или конзуларно представништво Републике Србије у иностранству садржи грб Републике Србије, назив и седиште представништва.

КВАЛИФИКОВАНИ СЕРТИФИКАТ ЗА ЕЛЕКТРОНСКИ ПЕЧАТ, ПОРЕД ПОДАТАКА ИЗ СТ.1-3. ОВОГ ЧЛАНА, ОСИМ ГРБА КОЈИ СЕ НАЛАЗИ САМО У ЊЕГОВОМ СПОЉНОМ ПРИКАЗУ, САДРЖИ И ДРУГЕ ПОДАТКЕ У СКЛАДУ СА ПРОПИСИМА КОЈИМА СЕ УРЕЂУЈУ УСЛУГЕ ОД ПОВЕРЕЊА.

ВЕЗА ИЗМЕЂУ ПОДАТАКА ЗА ВАЛИДАЦИЈУ ЕЛЕКТРОНСКОГ ПЕЧАТА И ИДЕНТИТЕТА ПЕЧАТИОЦА САДРЖАНА ЈЕ У ЕЛЕКТРОНСКОЈ ПОТВРДИ, ОДНОСНО КВАЛИФИКОВАНОМ СЕРТИФИКАТУ ЗА ЕЛЕКТРОНСКИ ПЕЧАТ.

Члан 4.

Начин исписивања текста печата У ФОРМИ ОТИСКА

Члан 5.

Текст печата исписује се у концентричним круговима око грба Републике Србије.

У спољном кругу печата исписује се назив Републике Србије.

У печату органа чије је седиште на територији аутономне покрајине, назив аутономне покрајине исписује се у првом следећем кругу испод назива Републике Србије.

У следећем унутрашњем кругу исписује се назив органа.

Назив органа управе у саставу министарства, односно организационе јединице органа исписује се у следећим унутрашњим круговима.

Седиште органа, органа управе у саставу министарства, односно организационе јединице органа, исписује се у дну печата.

У случају када се, у складу са овим законом, текст печата органа исписује и на језику и писму националних мањина, текст печата на српском језику ћириличким писмом исписује се у сваком кругу изнад грба Републике Србије, а текст на језику и писму националних мањина исписује се у наставку сваког круга, закључно са седиштем органа.

Члан 5.

Облик и величина печатаУ ФОРМИ ОТИСКА

Члан 6.

Печат је округлог облика и израђује се од гуме, метала или другог одговарајућег материјала.

Пречник печата који се исписује на српском језику ћириличким писмом износи 32 mm.

Пречник печата који се исписује на српском језику ћириличким писмом и на језику и писму припадника националних мањина износи од 40 mm до 60 mm.

Члан 6.

ОБЛИК, ВЕЛИЧИНА И НАЧИН ИСПИСИВАЊА ТЕКСТА У СПОЉНОМ ПРИКАЗУ КВАЛИФИКОВАНОГ ЕЛЕКТРОНСКОГ ПЕЧАТА

ЧЛАН 6А

ТЕКСТ У СПОЉНОМ ПРИКАЗУ КВАЛИФИКОВАНОГ ЕЛЕКТРОНСКОГ ПЕЧАТА ИСПИСУЈЕ СЕ У ПРАВОУГАОНОМ ПОЉУ НАЈМАЊЕ ШИРИНЕ 30 МИЛИМЕТАРА И ВИСИНЕ 20 МИЛИМЕТАРА.

СА ЛЕВЕ СТРАНЕ ПРИКАЗУЈЕ СЕ ГРБ, А ДЕСНО ОД ГРБА ИСПИСУЈЕ СЕ САДРЖИНА ПЕЧАТА ИЗ ЧЛАНА 3. ОВОГ ЗАКОНА ПО ЛЕВОЈ МАРГИНИ.

САДРЖИНА ПЕЧАТА ИЗ СТАВА 2. ОВОГ ЧЛАНА ИСПИСУЈЕ СЕ ТАКО ШТО СЕ У ПРВОМ РЕДУ ИСПИСУЈЕ НАЗИВ РЕПУБЛИКЕ СРБИЈЕ.

У СПОЉНОМ ПРИКАЗУ ПЕЧАТА ОРГАНА ЧИЈЕ ЈЕ СЕДИШТЕ НА ТЕРИТОРИЈИ АУТОНОМНЕ ПОКРАЈИНЕ, НАЗИВ АУТОНОМНЕ ПОКРАЈИНЕ ИСПИСУЈЕ СЕ У ПРВОМ СЛЕДЕЋЕМ РЕДУ ИСПОД НАЗИВА РЕПУБЛИКЕ СРБИЈЕ.

У СЛЕДЕЋЕМ РЕДУ ИСПИСУЈЕ СЕ НАЗИВ ОРГАНА.

НАЗИВ ОРГАНА УПРАВЕ У САСТАВУ МИНИСТАРСТВА ИСПИСУЈЕ СЕ У СЛЕДЕЋЕМ РЕДУ, А У НАРЕДНОМ СЕДИШТЕ ОРГАНА, ОДНОСНО ОРГАНА УПРАВЕ У САСТАВУ МИНИСТАРСТВА.

АКО ЈЕ ОРГАНИЗАЦИОНА ЈЕДИНИЦА У ДРЖАВНОМ И ДРУГОМ ОРГАНУ ЗАКОНОМ ОВЛАШЋЕНА ДА ОДЛУЧУЈЕ У УПРАВНОМ ПОСТУПКУ ИЛИ У ДРУГИМ ПОЈЕДИНАЧНИМ СТВАРИМА, У СЛЕДЕЋЕМ РЕДУ ИСПИСУЈЕ СЕ НАЗИВ И СЕДИШТЕ ТЕ ЈЕДИНИЦЕ.

У СЛУЧАЈУ КАДА СЕ, У СКЛАДУ СА ОВИМ ЗАКОНОМ, ТЕКСТ ПЕЧАТА ОРГАНА ИСПИСУЈЕ И НА ЈЕЗИКУ И ПИСМУ НАЦИОНАЛНИХ МАЊИНА, ТЕКСТ КВАЛИФИКОВАНОГ ПЕЧАТА ИСПИСУЈЕ СЕ И НА ЈЕЗИКУ И ПИСМУ НАЦИОНАЛНИХ МАЊИНА, У НАСТАВКУ ТЕКСТА ПЕЧАТА НА СРПСКОМ ЈЕЗИКУ ЋИРИЛИЧКОГ ПИСМА.

У ДНУ ТЕКСТА СПОЉНОГ ПРИКАЗА ЕЛЕКТРОНСКОГ ПЕЧАТА ИСПИСУЈЕ СЕ ДАТУМ ПЕЧАТИРАЊА.

Члан 7.

Број печата

Члан 7.

Органи имају један печат за отисак хемијском бојом И НАЈМАЊЕ ЈЕДАН СПОЉНИ ПРИКАЗ КВАЛИФИКОВАНОГ ЕЛЕКТРОНСКОГ ПЕЧАТА, а могу имати и по један печат за отисак у печатном воску и за суви отисак.

Органи могу имати више примерака печата који морају бити истоветни по садржини и величини. Сваки примерак ПЕЧАТА ЗА ОТИСАК обележава се редним бројем, римском цифром која се ставља између грба Републике Србије и седишта органа, ДОК СВАКИ ИЗДАТИ КВАЛИФИКОВАНИ ЕЛЕКТРОНСКИ ПЕЧАТ ИМА ЈЕДИНСТВЕН СЕРИЈСКИ БРОЈ КОЈИ ЈЕ САДРЖАН У КВАЛИФИКОВАНОМ СЕРТИФИКАТУ ЗА ЕЛЕКТРОНСКИ ПЕЧАТ.

Број примерака печата одређује руководилац органа, односно овлашћено тело или орган.

Члан 8.

Мали печатУ ФОРМИ ОТИСКА

Члан 8.

Орган може имати један печат мањег пречника (у даљем тексту: мали печат).

Садржина малог печата је иста и исписана је на исти начин као и садржина печата из чл. 3. и 5. овог закона. У малом печату назив органа може бити скраћен – тако да се из скраћеног текста недвосмислено види чији је печат.

Мали печат користи се у случајевима у којима је његова употреба подеснија.

Пречник малог печата не може бити мањи од 20 mm нити већи од 28 mm.

О потреби постојања малог печата, као и о броју примерака, величини, скраћеном називу органа и употреби малог печата одлучује руководилац органа, односно овлашћено тело или орган.

 Члан 9.

Чување печата и руковање печатом

Члан 9.

Печат У ФОРМИ ОТИСКА се чува и њиме се рукује у службеним просторијама органа, а изузетно се може користити и ван службених просторија када треба извршити службене радње ван тих просторија.

КВАЛИФИКОВАНИ ЕЛЕКТРОНСКИ ПЕЧАТ И КВАЛИФИКОВАНИ ЕЛЕКТРОНСКИ ПЕЧАТ НА ДАЉИНУ СЕ ЧУВАЈУ И ЊИМА СЕ РУКУЈЕ, У СКЛАДУ СА ПРОПИСИМА У ОБЛАСТИ УСЛУГА.

 КВАЛИФИКОВАНИМ ЕЛЕКТРОНСКИМ ПЕЧАТОМ МОЖЕ СЕ РУКОВАТИ И ВАН СЛУЖБЕНИХ ПРОСТОРИЈА КАДА ТРЕБА ИЗВРШИТИ СЛУЖБЕНЕ РАДЊЕ ВАН ТИХ ПРОСТОРИЈА.

Руководилац органа, односно овлашћено тело или орган, одлучује коме ће поверити чување и употребу печата.

Лице коме је печат поверен на чување дужно је да печат чува на начин којим се онемогућава неовлашћено коришћење печата.

 Члан 10.

Стављање печата ван употребе

Члан 13.

Печат који је постао неодговарајући због истрошености, оштећења, промене уређења државних и других органа (промена назива, седишта, преузимање надлежности, престанак рада органа или укидање унутрашње јединице и сл.), односно престанка вршења јавних овлашћења, ставља се ван употребе и мора се уништити.

КВАЛИФИКОВАНИ ЕЛЕКТРОНСКИ ПЕЧАТ СЕ СТАВЉА ВАН УПОТРЕБЕ И МОРА СЕ УНИШТИТИ У СЛУЧАЈУ НАСТУПАЊА РАЗЛОГА ИЗ СТАВА 1. ОВОГ ЧЛАНА, КАО И У СЛУЧАЈУ ПРЕСТАНКА ВАЖЕЊА ИЛИ ОПОЗИВА КВАЛИФИКОВАНОГ ЕЛЕКТРОНСКОГ СЕРТИФИКАТА ЗА ЕЛЕКТРОНСКИ ПЕЧАТ У СКЛАДУ СА ПРОПИСИМА КОЈИМА СЕ УРЕЂУЈУ УСЛУГЕ ОД ПОВЕРЕЊА.

Уништавање печата врши комисија органа и о извршеном уништењу печата обавештава Министарство, односно надлежни орган аутономне покрајине.

Члан 11.

Нестанак или губитак печата

Члан 14.

Нестанак или губитак печата без одлагања се пријављује Министарству, односно надлежном органу аутономне покрајине и оглашава неважећим у службеном гласилу Републике Србије, односно аутономне покрајине.

НЕСТАЛО ИЛИ ИЗГУБЉЕНО СРЕДСТВО ЗА КРЕИРАЊЕ КВАЛИФИКОВАНОГ ЕЛЕКТРОНСКОГ ПЕЧАТА ПРИЈАВЉУЈЕ СЕ БЕЗ ОДЛАГАЊА И ПРУЖАОЦУ УСЛУГА ИЗДАВАЊА КВАЛИФИКОВАНОГ СЕРТИФИКАТА ЗА ЕЛЕКТРОНСКИ ПЕЧАТ, КОЈИ ЈЕ ДУЖАН ДА КВАЛИФИКОВАНИ ЕЛЕКТРОНСКИ ПЕЧАТ ОПОЗОВЕ У СКЛАДУ СА ЗАКОНОМ КОЈИМ СЕ УРЕЂУЈУ УСЛУГЕ ОД ПОВЕРЕЊА.

Несталим или изгубљеним печатом сматра се печат који није доступан лицу овлашћеном за чување и употребу печата.

Захтев за оглашавање печата неважећим подноси се службеном гласилу Републике Србије, односно аутономне покрајине, у року од три дана од сазнања за нестанак или губитак печата.

Печат се сматра неважећим од дана пријављивања његовог нестанка или губитка, ОДНОСНО НЕСТАНКА ИЛИ ГУБИТКА КВАЛИФИКОВАНОГ ЕЛЕКТРОНСКОГ СЕРТИФИКАТА ЗА ЕЛЕКТРОНСКИ ПЕЧАТ.

У случају каснијег проналаска печат ће се уништити.

 Члан 12.

Замена несталог или изгубљеног печата

Члан 15.

Нестали или изгубљени печат који је једини у органу замењује се, на основу сагласности Министарства, односно надлежног органа аутономне покрајине, примерком обележеним редним бројем један, римском цифром, а у случају поновног нестанка или губитка замењује се примерком печата обележеним наредним редним бројем.

У случају када орган има више примерака печата, нестали или изгубљени печат замењује се, на основу сагласности Министарства односно надлежног органа аутономне покрајине, новим печатом који је обележен наредним редним бројем, у односу на укупан број печата.

У СЛУЧАЈУ НЕСТАЛОГ ИЛИ ИЗГУБЉЕНОГ КВАЛИФИКОВАНОГ ЕЛЕКТРОНСКОГ ПЕЧАТА, ИЗДАЈЕ СЕ НОВИ КВАЛИФИКОВАНИ ЕЛЕКТРОНСКИ ПЕЧАТ НА ОСНОВУ САГЛАСНОСТИ МИНИСТАРСТВА, А У СКЛАДУ СА ПРОПИСИМА КОЈИМА СЕ УРЕЂУЈУ УСЛУГЕ ОД ПОВЕРЕЊА.

Члан 13.

Израђивање печата

Члан 16.

Печат У ФОРМИ ОТИСКА утврђен овим законом израђује овлашћени привредни субјект (у даљем тексту: печаторезница).

КВАЛИФИКОВАНИ ЕЛЕКТРОНСКИ ПЕЧАТ ИЗДАЈЕ ПРУЖАЛАЦ УСЛУГЕ ИЗДАВАЊА КВАЛИФИКОВАНОГ ЕЛЕКТРОНСКОГ СЕРТИФИКАТА ЗА ЕЛЕКТРОНСКИ ПЕЧАТ У СКЛАДУ СА ПРОПИСИМА КОЈИМА СЕ УРЕЂУЈУ УСЛУГЕ ОД ПОВЕРЕЊА.

Овлашћење за израду печата У ФОРМИ ОТИСКА издаје министарство надлежно за унутрашње послове.

Ближи пропис о начину рада печаторезница доноси министар надлежан за унутрашње послове.

 Члан 14.

Достављање података о израђеним печатима

Члан 18.

Отисак, ОДНОСНО СПОЉНИ ПРИКАЗ израђеног печата, податке о броју примерака печата, ОДНОСНО ЈЕДИНСТВЕНОМ СЕРИЈСКОМ БРОЈУ КОЈИ ЈЕ САДРЖАН У КВАЛИФИКОВАНОМ СЕРТИФИКАТУ ЗА ЕЛЕКТРОНСКИ ПЕЧАТ и датуму почетка његове употребе орган је дужан да достави Министарству, односно надлежном органу аутономне покрајине, у року од десет дана од дана израде печата.

Члан 15.

Евиденција о печатима

Члан 19.

Министарство, односно надлежни орган аутономне покрајине води евиденцију У ЕЛЕКТРОНСКОМ ОБЛИКУ о печатима која садржи податке о: сагласности за набавку печата, броју примерака печата, датуму почетка употребе печата, уништеним, несталим и изгубљеним, ИСТЕКЛИМ И ПОВУЧЕНИМ печатима, као и отисак, ОДНОСНО СПОЉНИ ПРИКАЗ печата.

Члан 16.

Надзор

Члан 20.

Надзор над применом одредаба овог закона, осим у делу који се односи на рад печаторезница И ПРУЖАОЦА УСЛУГЕ ИЗДАВАЊА КВАЛИФИКОВАНИХ СЕРТИФИКАТА ЗА ЕЛЕКТРОНСКИ ПЕЧАТ, врши Министарство, преко управне инспекције.

У вршењу надзора, управна инспекција, поред овлашћења за предузимање радњи и налагање мера утврђених посебним законом, има право и дужност:

1) да наложи органу да изради печат у складу са овим законом;

2) да наложи да се уништи печат чија садржина није у складу са одредбама овог закона, односно када се стекну други разлози утврђени овим законом за уништење печата.

Против решења управног инспектора може се изјавити жалба у року од осам дана.

Жалба не одлаже извршење решења.

Решење донето по жалби је коначно и против њега се може покренути управни спор.

Члан 17.

ЧЛАН 21А.

НАДЗОР НАД РАДОМ ПРУЖАЛАЦА УСЛУГЕ ИЗДАВАЊА КВАЛИФИКОВАНИХ СЕРТИФИКАТА ЗА ЕЛЕКТРОНСКИ ПЕЧАТ ВРШИ НАДЛЕЖНИ ОРГАН У СКЛАДУ СА ПРОПИСИМА КОЈИМА СЕ УРЕЂУЈЕ ЕЛЕКТРОНСКИ ДОКУМЕНТ.